তৃণমূলের  ছাত্র নেতার হাতে নিগৃহীত কলকাতা বিশ্ববিদ্যালয়ের তৃণমুল কর্মচারী নেতার চিকিৎসার খরচ বহন করতে চান বিশ্ববিদ্যালয় কর্তৃপক্ষ। কিন্তু নিগৃহীত নেতা মন্মথ বিশ্বাস জানিয়েছেন, তিনি কোনও আর্থিক সাহায্য চান না। তিনি চান নিগ্রহের ঘটনার সুবিচার।
গত সপ্তাহে কলকাতা বিশ্ববিদ্যালয়ের তৃণমূল ছাত্র পরিষদের (টিএমসিপি) নেতৃত্বাধীন ছাত্র সংসদের  সাধারণ সম্পাদক সৌরভ অধিকারীর বিরুদ্ধে তৃণমূলের শিক্ষাবন্ধু সমিতির নেতা মন্মথকে  মারধর করার অভিযোগ উঠেছিল। মন্মথ অভিযোগ করেছিলেন, শিক্ষাবন্ধু সমিতির তিন নেতার যোগসাজসে সৌরভ তাঁকে বেধড়ক মারধর করেছেন। ওই ঘটনার পরে পা এবং কোমরে চোট নিয়ে হাসপাতালে ভর্তি করানো হয় মন্মথকে। 
এরপর মন্মথের মেয়ে ঈশিতা বিশ্বাস সৌরভ এবং শিক্ষাবন্ধু সমিতির তিনজন নেতার বিরুদ্ধে থানায় লিখিত অভিযোগও দায়ের করেন।   উপাচার্যের কাছেও তিনি অভিযোগ জানান। অন্যদিকে, সৌরভও মন্মথের বিরুদ্ধে থানায় অভিযোগ করেছেন। এখনও পর্যন্ত এই ঘটনায় বিশ্ববিদ্যালয়ের পক্ষ থেকে অবশ্য কোনও তদন্ত কমিটি গঠন করা হয়নি। এই পরিস্থিতিতে সোমবার সিন্ডিকেট বৈঠকে উপাচার্য সুগত মারজিত জানান, মন্মথের চিকিৎসার ব্যয়ভার বিশ্ববিদ্যালয়ই বহন করবে। 
এ প্রসঙ্গে মন্মথ এদিন বলেন, ‘‘কর্তৃপক্ষের এই সিদ্ধান্তকে সম্মান জানিয়েই বলছি, চিকিৎসার খরচ আমি নেব না। উপাচার্যের কাছে সুবিচার চাইছি।’’ এদিকে, যে ঘটনার সূত্র ধরে এই নিগ্রহের ঘটনা ঘটেছিল সেই ‘রাষ্ট্রীয় উচ্চতর শিক্ষা অভিযান’ (রুসা) প্রকল্পের আওতায় পাওয়া পাঁচ কোটি টাকা খরচের হিসাবের ক্ষেত্রে কোনও ‘অসঙ্গতি নেই’ বলেই সিন্ডিকেট বৈঠকের আলোচনায় সাব্যস্ত হয়েছে। বৈঠকের শেষে সহ উপাচার্য (শিক্ষা) স্বাগত সেন বলেন, ‘‘এই হিসাবে কোনও অসঙ্গতি দেখা যায়নি। কিন্তু পদ্ধতিগত কিছু ত্রুটি রয়েছে। সেগুলি দূর করে কেন্দ্রীয় সরকারকে হিসাব দেওয়া হবে।’’
গত ১৫ মার্চ বিশ্ববিদ্যালয়ের অ্যাকাউন্টস বিভাগে ‘রুসা’র টাকায় সম্প্রতি যে সব সামগ্রী কেনা হয়েছে, তার বিল নিয়ে আলোচনা হওয়ার কথা ছিল। সেই বৈঠকে তাঁর উপস্থিত থাকার কথা না-থাকলেও গিয়েছিলেন মন্মথ। অভিযোগ, সেখানেই তাঁকে মারধর   করা হয়।